《题钓台》
宋代·潘中父

焚坑祸作逃轩绮，明哲保身宁饥死。
溺冠嫚骂又一春，织奋鼓刀恬不耻。
子房托疾封留归，齐鲁大臣那可知。
此意寥寥二百载，阿谀往往居帝师。
吕兴天幸有光武，下士谦恭冠千古。
布衣本以道义交，不问故人登九五。
朅来过我路几程，征衫犹作战血腥。
睡馀伸足稍加腹，安得细事关天星。
归兴宜审苞桑戒，勿念洁身增叹慨。
君持柔道理乾坤，我把丝纶老湍濑。